ซุปเปอร์ริชเพิ่มทุน
ซุปเปอร์ริชเพิ่มทุน 50 ล้านบาท รองรับธุรกิจแลกเปลี่ยนเงินแข่งเดือด ตั้งเป้าปีนี้โต 30%
9 มี.ค. 2559

ซุปเปอร์ริชเพิ่มทุน 50 ล้านบาท รองรับธุรกิจแลกเปลี่ยนเงินแข่งเดือด ตั้งเป้าปีนี้โต 30%
น.ส.สิตามนินท์ สุสมาวัตนะกุล พูนทรัพย์มณี กรรมการผู้จัดการ สายงานพัฒนาธุรกิจ บริษัท ซุปเปอร์ริช (ไทยแลนด์) เปิดเผยว่า ภายในไตรมาสแรกของปีนี้ บริษัทจะเพิ่มทุนจดทะเบียนอีก 50 ล้านบาท จาก 150 ล้านบาท เป็น 200 ล้านบาท เพื่อรองรับการขยายตัวธุรกิจรับแลกเปลี่ยนเงินตราต่างประเทศ โดยปีนี้ตั้งเป้าเติบโต 30% จากปี 2558 ที่มีมูลค่าการซื้อขายเงินตราต่างประเทศประมาณ 4.8 หมื่นล้านบาท เพิ่มขึ้นจากปีก่อน 109% เนื่องจากมีการปรับระบบภายใน และขยายสาขามาอย่างต่อเนื่อง
ทั้งนี้ ในปี 2558 ที่ผ่านมา มูลค่าตลาดรวมการแลกเปลี่ยนเงินตราต่างประเทศอยู่ที่ 9,600 เหรียญสหรัฐ หรือประมาณ 3.37 แสนล้านบาท เติบโต 12% โดยบริษัทมีส่วนแบ่งการตลาดประมาณ 14% ติดอันดับ 1 ใน 3 ของธุรกิจนี้ 
สำหรับแผนในปีนี้บริษัทตั้งเป้าขยายสาขาเพิ่มจาก 11 แห่ง เป็น 20 แห่ง โดยยังคงเน้นเปิดสาขาในกรุงเทพฯ เป็นหลัก และไม่มีแผนที่จะเปิดสาขาในต่างประเทศ รวมทั้งยังไม่มีแผนหรือเห็นความจำเป็นที่จะต้องเข้าจดทะเบียนในตลาดหลักทรัพย์ฯ
“จุดเด่นที่ซุปเปอร์ริชแตกต่างจากรายอื่นๆ นั้นคือ อัตราแลกเปลี่ยนเป็นมาตรฐานอัตราเดียวกันทุกสาขา และเป็นอัตราที่ดีที่สุดทั้งซื้อและขาย รวมทั้งเน้นการให้บริการด้วยภาพลักษณ์ที่ทันสมัย เพื่ออำนวยความสะดวกให้ลูกค้ามากที่สุด และมีการร่วมมือกับพันธมิตรเช่นคิง เพาเวอร์ เพื่อที่จะให้ส่วนลดในการใช้บริการแลกเปลี่ยนเงินตราต่างประเทศ” น.ส.สิตามนินท์ กล่าว   
ด้านแนวโน้มธุรกิจนี้มีการแข่งขันสูงมาก จากการเปิดเสรีประชาคมอาเซียน (เออีซี) และการเติบโตของธุรกิจการท่องเที่ยว รวมทั้งธนาคารแห่งประเทศไทย (ธปท.) มีนโยบายเปิดเสรีการขอใบอนุญาตการประกอบธุรกิจซื้อขายเงินตราต่างประเทศ ทำให้ปัจจุบันคาดว่ามีร้านแลกเปลี่ยนเงินตราต่างประเทศประมาณ 1,600 แห่ง อยู่ในกรุงเทพฯ ประมาณ 400 แห่ง เติบโตประมาณ 24%